આ અંગે મળતી માહિતી અનુસાર મઢી સુગર ફેકટરીના સભાસદ લોકનાથ ચક્રપાણી દાસ દ્વારા બફર સ્ટોકની ખાંડ બારોબાર વેચી દેવાની ઘટનામાં જિલ્લા રજિસ્ટ્રાર, ખાંડ ઉદ્યોગ સંઘ અને કેન્દ્ર સરકારના નાણાં સચિવ સહિતના ઉચ્ચ અધિકારીઓને લેખિત રજુઆત કરી આ મામલાની તટસ્થતાથી તપાસ કરવાની માંગ કરી છે. તેમણે કરેલી રજુઆતમાં જણાવ્યું છે કે મઢી સુગર ફેકટરીમાં કેન્દ્ર સરકાર દ્વારા ગોડાઉન નંબર 6 અને ગોડાઉન નંબર 10માં રાખવામાં આવેલ 1 લાખ 28 હજાર ખાંડના દાગીનામાંથી 22 હજાર દાગીના બારોબાર વેચી દેવામાં આવ્યા છે. આ દાગીના કયા સંજોગોમાં વેચાયા તે તપાસનો વિષય છે. બફર સ્ટોકના ગોડાઉનની ચાવી સામાન્ય રીતે સુરત ડિસ્ટ્રીકટ બેંકના પ્રતિનિધિ પાસે રહે છે. તો પછી આ ગોડાઉન ખોલી તેમાંથી ખાંડ કેવી રીતે વેચાય તે અંગે પણ લોકનાથ દ્વારા પ્રશ્ન ઉઠાવવામાં આવ્યા છે. તેમણે એમ પણ જણાવ્યું છે કે સુગર ફેકટરીના ગોડાઉન મેનેજરની બદલી કરવાથી આ પ્રશ્ન હલ નથી થઈ શકતો.સમગ્ર પ્રકરણની ઊંડાણથી તપાસ થવી જોઈએ. આ ઉપરાંત તેમણે એવું પણ જણાવ્યું છે કે ઊંડાણ પૂર્વક તપાસ કરવામાં આવે તો બેન્ક પ્રતિનિધિ, ડિસ્ટ્રીકટ બેંક મેનેજર, મઢી સુગરના ચેરમેન અને એમડીની મિલી ભગતથી કૌભાંડ થયું હોવાનું બહાર આવે તેમ છે.